หลังจากโดนมดกัดประมาณ 4-5ตุ่ม มีตุ่มคล้ายยุงกัดขึ้นตามลำตัว หลัง หน้าอก คอ รักแร้ คันไม่มาก แต่เกาแล้วลาม ตรงที่ลามไปก็ขึ้นเป็นตุ่มแบบเดียวกัน และกลายเป็นดวงแบนๆไม่นูน มีลักษณะสากๆ ประมาณ3-4วันตุ่มจะกลายเป็นสีคล้ำขึ้นและตรงกลางของตุ่มผิวหนังจะลอก มีตุ่มเพิ่มขึ้นทุกวันในส่วนที่ไม่ได้เกา เป็นเกือบสัปดาห์แล้วค่ะ ปกติอาบน้ำอุ่นผิวค่อนข้างแห้ง ก่อนหน้าที่จะเป็นไม่ได้ทาครีมบำรุงหลายวัน จนพอเริ่มเป็นก็กลับมาทาครีมบำรุงผิวทุกวันก็ดีขึ้นนิดหน่อย แต่ยังคงมีตุ่มขึ้นค่ะ ทาน Aerius แล้วไม่ดีขึ้นทั้งอาการคันและตุ่ม ไม่ทราบว่าเกิดจากสาเหตุอะไรคะ แล้วต้องทานยาอะไร
สวัสดีค่ะ ตุ่มแดงคล้ายยุงกัดขึ้นตามลำตัว สีคล้ำ ลอก ดังกล่าวมานั้น อาจจะเกิดจาก ตุ่มจากผื่นภูมิแพ้ผิวหนัง ผื่นภูมิแพ้สารแพ้สัมผัสต่างๆเช่นน้ำหอมหรือสารกันเสียในผลิตภัณฑ์ของใช้ส่วนตัว ตุ่มจากการถูกแมลงกัด ตุ่มจากผิวแห้งเกินไป ตุ่มจากการติดเชื้อราหรือเชื้อแบคทีเรียที่ผิวหนัง หรือเป็นตุ่มจากลมพิษถ้าเป็นเฉียบพลันอาจเกี่ยวกับการแพ้ยาหรืออาหารได้ เป็นต้นโดยจากที่กล่าวมา อาจจะต้องตรวจร่างกายจริง ดูลักษณะตุ่มและการกระจายตัวของตุ่ม ร่วมกับขูดขุยจากตุ่มถ้ามีไปตรวจหาเชื้อเพิ่มเติมด้วย ดังนั้นถ้าตุ่มขึ้นลุกลามหลายตำแหน่ง คันมาก ควรไปพบแพทย์ การรักษาด้วยการใช้ยาสเตียรอยด์หรือยาฆ่าเชื้อจะใช้เมื่อมีข้อบ่งชี้และทราบการวินิจฉัยที่แน่นอนแล้วเบื้องต้นสามารถทาครีมบำรุงให้ความชุ่มชื้นก่อนได้ ใช้ครีมที่อ่อนโยน ไม่ทำให้ผื่นเป็นมากขึ้น ใช้น้ำเปล่าหรือน้ำสบู่อ่อนๆล้าง ไม่ไปขัดถู ถ้าคันมาก กินยาแก้คันเช่น aerius เพื่อบรรเทาอาการก่อนได้